

**Az Agárminisztérium**

**PÁLYÁZATI FELHÍVÁSA**

**A Ments meg egy kertet! Program keretében**

**„Az Év Kertmentő Csapata” díj**

**elnyerésére**



2020.

**A pályázat célja**

Minisztériumi elismerés és díjazás azoknak a kertmentő csapatoknak, akik kitartó és áldozatos munkájuk által egy helyi idős, vagy más módon rászoruló tulajdonos már nem gondozott, felhagyott kertjét, illetve intézményi-közösségi kertet újra széppé, rendezetté, harmonikussá formálnak példát mutatva mások számára.

**A pályázat díjazása:**

Kiemelt díjazás (nagy értékű vásárlási utalvány) és „Az Év Kertmentő Csapata” cím elnyerése a három kertkategória első három helyezettjének, minisztériumi elismerés minden csapat részére

**A pályázatba bevonható kertek:**

Haszonkertek, konyhakertek, gyümölcsösök, rózsakertek, dísznövénykertek, faiskolák, füvészkertek, valamint tanítási és tudományos célokat szolgáló intézményi kertek, tankertek.

**Pályázók köre**

Középiskolás csapatok (tanár(ok) + diákok)

**A pályázatok elbírálása során figyelembe vett alapvető szempontok:**

* **a kertművelés folyamatossága -** a természet felengedésétől a fagyokig;
* **természetes körforgáson alapuló, madár-, kisemlős, beporzó és rovarbarát, környezetkímélő, vegyszermentes** kertművelés, természetes gyepfoltok, vadvirágos kertrészek meghagyásával;
* generációk közötti tapasztalati **tudás átörökítése**;
* **más kertekben is alkalmazható, fenntarthatóságra törekvő, megújuló energiákat, esővíz-hasznosítást, feleslegessé vált házkörüli holmik újrahasználatát alkalmazó, kreatív, innovatív ötletek, illetve** energia,- talajerő-tápanyagutánpótlás (komposztálás) és vízgazdálkodási **megoldások megléte**;
* **a kert harmóniája, esztétikája -** a kert szépen elrendezett, mindennek megvan a helye
* **a kert tágabb perspektívából történő előtte-utána állapotának bemutatása** fényképeken keresztül

**A 2020. évre meghirdetett kertkategóriák:**

* Tankert, intézményi kert
* Idős, vagy más módon rászoruló tulajdonossal együtt gondozott kert
  + Pihenőkert, díszkert
  + Természetes haszonkert

***„Tankert, intézményi kert” kategória***

Kiemelt értékelési szempontok:

* madár-, kisemlős, beporzó és rovarbarát, környezetkímélő kertművelés
* kreatív, innovatív újrahasznosítási, illetve energia,- talaj-tápanyag és vízgazdálkodási megoldások alkalmazása

***„Pihenő, díszkert” kategória***

Kiemelt értékelési szempontok:

* a kert esztétikája, harmóniája, rendezettsége
* madár-, kisemlős, beporzó és rovarbarát, környezetkímélő kertművelés, természetes kertrészek jelenléte

***„Természetes haszonkert” kategória***

Kiemelt értékelési szempontok:

* természetes körforgáson alapuló, madár-, kisemlős, beporzó és rovarbarát, környezetkímélő kertművelés, amely magában foglalja a természetes kertrészeket, vadvirágos területeket, illetve természetes állapotukban meghagyott gyepfoltokat
* az adott térségre jellemző őshonos és tájjellegű növényfajták bevonása a termesztésbe

***„Az Év Kertmentő Csapata 2020 Közönségdíj”***

* A díjat a beküldött fotók alapján a meghirdetett internetes oldalon a megadott határidőig legtöbb szavazatot kapó kert nyeri el.

**A pályázat formai követelményei:**

* iskola és kert(ek) regisztrációja a <https://palyazat.környezetvédelem.hu> felületén
* kerttulajdonosi hozzájárulás (más intézmények, magánszemélyek, önkormányzat tulajdonába tartozó kertek esetén) amelyet a kerttulajdonossal történő aláíratás után kérünk elsőként feltölteni az első havi beszámoló képeihez (a dokumentum elérhető a pályázati felület nyitó oldalán)
* beszámolók, kertnaplók havi feltöltése a „Ments meg egy kertet!” online pályázati felületére legfeljebb 2 oldal terjedelemben, szerkeszthető (Word) formátumban
* a havi beszámolókhoz csatolandó színes, digitális fényképek paraméterei: legalább 300 dpi felbontás, legalább 500 KB - legfeljebb 2 MB méret

**A pályázat tartalmi követelményei:**

* A **kertnek** a pályázat elbírálása során figyelembe vett alapvető, illetve kiemelt értékelési szempontok alapján történő **bemutatása** havonta az online kertnaplón keresztül a munkák részletezésével a metszéstől, a gyomláláson át pl. a rovarhotel készítéséig, kitérve a munkában résztvevő diákok számára, betakarítható termésekre.
* A havi kertnapló kötelező része a kertművelést, kertgondozást bemutató legfeljebb   
  6 db **színes digitális fénykép** a kertmentés előtti, a kertmentés közbeni és utáni állapotról a bírálati munka megkönnyítése céljából.

**A pályázatban való részvétel feltételeként jóváhagyandó nyilatkozat:**

* Jelen nyilatkozatommal az információs önrendelkezési jogról és az információszabadságról szóló 2011. évi CXII. törvény alapján, mint a regisztrációs felületen megadott iskola Ments meg egy kertet! program koordinátora, meghatalmazott képviselője hozzájárulok a pályázati felületen iskolánk részéről megadott adataink és feltöltött fotóink Herman Ottó Intézet Nonprofit Kft, valamint az Agrárminisztérium általi kezeléséhez, az adatok monitoring tevékenységhez, illetve az adatok és fotók szakmai kiadványokban, írott sajtóban történő felhasználásához.

**A havi beszámolók benyújtásának időszaka:**

2020. március hónaptól - 2020. október 31-ig (a programhoz újonnan csatlakozó iskoláknak 2020. áprilistól - 2020 október 31-ig.)

**A pályázat (havi beszámolók, kertnaplók + fotók) benyújtásának módja:**

Kizárólag elektronikus formában a Ments meg egy kertet! online pályázati felületén

( <https://palyazat.környezetvédelem.hu> ) keresztül.

**A pályázatok értékelése:**

A díjak („Az Év Kertmentő Csapata 2020 Közönségdíj” kivételével) nyerteseinek kiválasztása a pályázatban felsorolt szempontok figyelembevételével, a pályázatok értékelésére megbízott Bíráló Bizottság ülése során, illetve a legeredményesebb kertek személyes bejárása keretében történik a pályázatok beérkezése után. A végső döntést a Bíráló Bizottság javaslata alapján az agrárminiszter hozza meg.

A közönségdíj esetében a díj odaítélését a közönség által az adott internetes oldalon leadott szavazatok száma határozza meg.

**A díjak átadása:**

A díjak átadására ünnepélyes keretek között a Magyar Mezőgazdasági Múzeum (Vajdahunyadvár) konferencia termében várhatóan 2020 novemberében kerül sor.

**Pályázatokkal kapcsolatos további információ:**

Agrárminisztérium

Környezetfejlesztési- és stratégiai Főosztály

[mentsmegegykertet@am.gov.hu](mailto:mentsmegegykertet@am.gov.hu)

